Javaslat A TANÁCS HATÁROZATA A Kohéziós Alapból Magyarország részére tett kötelezettségvállalások felfüggesztéséről /* COM/2012/075 final - 2012/0034 (NLE) */





INDOKOLÁS 1. A Kohéziós Alap igénybevételét szabályozó makroszintű költségvetési kritériumok alkalmazása A Kohéziós Alap azzal a céllal jött létre, hogy biztosítsa a reálkonvergenciát elősegítő növekedésorientált beruházásokat a közlekedési infrastrukturális és környezetvédelmi projektek terén; ezzel párhuzamosan a tagállamok költségvetési konszolidációs stratégiákat hajtanak végre azon programok mentén, amelyek célja a gazdasági konvergenciafeltételek teljesítése a maastrichti kritériumoknak megfelelően. A Kohéziós Alapból nyújtott támogatások igénybevétele a költségvetési fegyelemre vonatkozó feltételekhez kötött, különösen a túlzott költségvetési hiánynak az Európai Unió működéséről szóló szerződés (EUMSZ) 126. cikkében előírt elkerülése tekintetében. E rendelkezések szigorú költségvetési politika folytatására és megfelelő, a Kohéziós Alap forrásainak eredményes felhasználásához elengedhetetlen makrogazdasági feltételek megteremtésére kívánják ösztönözni a nemzeti kormányokat. A Kohéziós Alapból nyújtott támogatások igénybevételének feltételeit meghatározó, 2006. július 11-i 1084/2006/EK tanácsi rendelet 4. cikke szerint a Tanács a Bizottság javaslatára az alapból az érintett tagállam részére tett kötelezettségvállalások teljes vagy részleges felfüggesztéséről határozhat, amennyiben: i. az említett tagállam ellen túlzott hiány esetén követendő eljárás van folyamatban, és ii. az EUMSZ 126. cikkének (7) bekezdése[1] szerint elfogadott tanácsi ajánlást a megállapított határidőn belül nem követte eredményes intézkedés az érintett tagállam részéről a hiány kiigazítása céljából. A kötelezettségvállalási előirányzatok felfüggesztésének alapját ezért az EUMSZ 126. cikkének (8) bekezdése[2] szerint elfogadott tanácsi határozat jelenti. Mivel a felfüggesztés csupán kötelezettségvállalási előirányzatokra vonatkozik, a folyamatban lévő projekteket nem érinti, amennyiben teljesíthetők a korábbi halmozott, a 1083/2006/EK rendelet 93. cikkében említett időszakban még nyitott kötelezettségvállalások fedezésére szolgáló kifizetések. Ebben az időszakban a tagállam intézkedéseket hozhat a túlzott hiány kiigazítására, anélkül hogy ennek hatása lenne a Kohéziós Alapból történő, korábbi kötelezettségvállalásokkal kapcsolatos kifizetésekre. A kötelezettségvállalások felfüggesztésére irányuló határozat hatással lehet az érintett tagállam beruházási magatartására. 2. A Kohéziós Alap kötelezettségvállalásainak felfüggesztését kiváltó feltételek 2.1. A túlzott hiány fennállása A túlzott hiány kiigazítására vonatkozó 2009. július 7-i, az EUMSZ 126. cikkének (7) bekezdése szerinti tanácsi ajánlás 2009. július 7-én a Tanács felszólította a magyar hatóságokat, hogy legkésőbb 2011-ig szüntessék meg a túlzott hiányt. Az ajánlásban mindenekelőtt az szerepel, hogy Magyarország a GDP 3,9 %-át jelentő hiánycél tiszteletben tartása érdekében elfogadott és bejelentett korrekciós intézkedések következetes végrehajtásával állítsa meg 2009-ben a költségvetési egyenleg romlását. Emellett az ajánlás azt is tartalmazta, hogy a magyar kormány 2010-től következetesen hajtsa végre a szükséges konszolidációs intézkedéseket a strukturális hiány további csökkentése és az államháztartási hiány újbóli visszaszorítása érdekében, úgy, hogy az államháztartás tartós javításának biztosításához egyre növekvő mértékben támaszkodik strukturális intézkedésekre. A Tanács azt javasolta továbbá, hogy megfelelő időben részletezzék és fogadják el azokat a kiegészítő konszolidációs intézkedéseket, amelyek ahhoz szükségesek, hogy 2011-re Magyarország megszüntesse a túlzott hiányt és biztosítsa, hogy a költségvetési erőfeszítések 2010-ben és 2011-ben összességében legalább a GDP 0,5 %-át tegyék ki. A Tanács felkérte továbbá a magyar hatóságokat, hogy biztosítsák a bruttó államadósság arányának stabil csökkenő pályára állítását. 2.2. A túlzott hiány kiigazítására vonatkozó 2009. július 7-i tanácsi ajánlás nyomán tett intézkedések elégtelen volta 2012. január 24-én a Tanács az alábbi következtetést vonta le: noha Magyarország 2011-ben hivatalosan betartotta a GDP 3 %-ában meghatározott referenciaértéket, ez nem strukturális és fenntartható módon történő kiigazításon alapult. A 2011. évi költségvetési többlet számottevő, a GDP több mint 10 %-át kitevő egyszeri bevételekből származik, miközben 2010-ben és 2011-ben összesen a GDP 2,75 %-át jelentő strukturális romlás következett be, holott az ajánlások összesen a GDP 0,5 %-át jelentő költségvetési javulást írnak elő. Emellett, bár a hatóságok 2012-ben jelentős strukturális intézkedéseket kívánnak végrehajtani annak érdekében, hogy a GDP 2,6 %-ára csökkentsék a strukturális hiányt, a GDP 3 %-ában meghatározott referenciaérték betartása ismét csak a GDP közel 1 %-át kitevő egyszeri intézkedéseknek lenne köszönhető. Végül az előrejelzések szerint 2013-ban a hiány (a GDP 3,25 %-a) várhatóan újra meg fogja haladni az EUMSZ-ben megállapított referenciaértéket, még a Bizottság szolgálatainak 2011. őszi előrejelzése óta bejelentett kiegészítő intézkedések figyelembevételével is. A 2013. évi magasabb hiány-előrejelzés főként azzal függhet össze, hogy az ideiglenes, egyszeri intézkedések a terveknek megfelelően fokozatosan megszűnnek, ugyanakkor viszont nem minden tervezett strukturális reformot határoztak meg kellő részletességgel. Összességében a Tanács azt a következtetést vonta le, hogy a magyar hatóságok nem tettek megfelelő intézkedéseket az EUMSZ 126. cikkének (7) bekezdése szerinti, 2009. július 7-i tanácsi ajánlást követően. 3. A Kohéziós Alap kötelezettségvállalásainak felfüggesztésére irányuló javaslat Figyelembe véve i. a Magyarország esetében fennálló túlzott hiányt és ii. az EUMSZ 126. cikkének (8) bekezdése szerinti tanácsi ajánlást, amely szerint a túlzott hiány megszüntetésére irányuló 2009. július 7-i tanácsi ajánlást nem követte eredményes intézkedés, a Bizottság úgy véli, hogy késedelem nélkül olyan keretrendszert kell biztosítani, amely támogatja a költségvetés stabilitásának mihamarabbi visszaállítását célzó állami intézkedéseket. A Bizottság ezért a Kohéziós Alapból Magyarország részére tett kötelezettségvállalások egy részének felfüggesztését javasolja. A felfüggesztés 2013. január 1-jétől lesz hatályos. 4. A felfüggesztés megszüntetése és a felfüggesztett kötelezettségvállalások későbbi költségvetésbe való átvitele Az EUMSZ 126. cikkének (8) bekezdése szerint elfogadott 2012. január 24-i tanácsi határozatot követően a Bizottság javasolni fogja a Tanácsnak egy, a 126. cikk (7) bekezdése szerinti, a túlzott hiány kiigazításáról szóló új ajánlás elfogadását. Ebben az ajánlásban a Tanács részletesen ismerteti a Magyarország esetében bevezetendő politikai intézkedéseket. Az ajánlás Tanács általi elfogadását követő legfeljebb hat hónapon belül Magyarország jelentést tesz a bevezetett intézkedésekről, amelynek alapján a Bizottság felméri, hogy a Magyarország által hozott intézkedések eredményesnek tűnnek-e a túlzott hiány kiigazítása tekintetében. Amennyiben az említett értékelés pozitív eredménnyel zárul, a Bizottság ezzel kapcsolatban közleményt intéz a Tanácshoz, amelyben megfogalmazza, hogy nincs szükség további lépésekre a túlzott hiány esetén követendő eljárás keretében. Ennek alapján a Tanács – a Bizottság javaslatára – késedelem nélkül határoz a felfüggesztés megszüntetéséről. Ezt követően a túlzott hiány esetén követendő eljárást fel kell függeszteni. Ebben az időszakban a Bizottság a túlzott hiány esetén követendő eljárásnak megfelelően továbbra is figyelemmel fogja kísérni a bevezetett intézkedések végrehajtását. Amennyiben a bevezetett intézkedések az EUMSZ 126. cikkének (12) bekezdése szerinti hatályon kívül helyezést megelőző bármely időpontban nem bizonyulnak megfelelőnek, a Tanács a Bizottság ajánlása alapján új határozatot fogad el az EUMSZ 126. cikkének (8) bekezdése szerint. A Tanács a Bizottság javaslatára megújított határozatot fogadhat el a Kohéziós Alap kötelezettségvállalásainak felfüggesztéséről. Amennyiben a 126. cikk (7) bekezdése szerinti ajánlás elfogadását követő hat hónapon belül azonban a Tanács úgy határoz, hogy nem került sor eredményes intézkedések bevezetésére, az eredeti felfüggesztési határozat hatályos marad. Emellett a 126. cikk (8) bekezdése szerinti új határozat a Kohéziós Alapból tett további kötelezettségvállalások felfüggesztését vonhatja maga után. A felfüggesztés megszüntetése esetén a Tanács a Bizottság javaslata alapján a felfüggesztett kötelezettségvállalások későbbi költségvetésbe való átviteléről is határoz, az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásban[3] megállapított, 2013-ig alkalmazandó eljárásnak megfelelően. Amennyiben a felfüggesztés megszüntetésére irányuló határozatot 2013. december 31-ét követően hozzák meg, a felfüggesztett kötelezettségvállalások későbbi költségvetésbe való átvitelére a 2014–2020 közötti időszakra vonatkozó többéves pénzügyi keretről szóló […]/EU tanácsi rendelet előírásai[4] alkalmazandók. 2012/0034 (NLE) Javaslat A TANÁCS HATÁROZATA A Kohéziós Alapból Magyarország részére tett kötelezettségvállalások felfüggesztéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a Kohéziós Alap létrehozásáról és az 1164/94/EK rendelet hatályon kívül helyezéséről szóló, 2006. július 11-i 1084/2006/EK tanácsi rendeletre[5] és különösen annak 4. cikke (1) bekezdésére, tekintettel az Európai Bizottság javaslatára, mivel: (1) Az Európai Unió működéséről szóló szerződés (EUMSZ) 174. cikke felszólítja az Uniót, hogy átfogó harmonikus fejlődésének előmozdítása érdekében úgy alakítsa és folytassa tevékenységét, hogy az a gazdasági, társadalmi és területi kohézió erősítését eredményezze. (2) Az EUMSZ 175. cikkének megfelelően a tagállamok úgy folytatják és hangolják össze gazdaságpolitikájukat, hogy elérjék a 174. cikkben meghatározott célokat. Az uniós politikák és fellépések kialakításánál és végrehajtásánál, valamint a belső piac megvalósításánál figyelembe kell venni a 174. cikkben meghatározott célokat is, és hozzá kell járulni azok eléréséhez. (3) Az EUMSZ 121. cikke felhívja a Tanácsot, hogy a tagállamok gazdaságpolitikájának szorosabb összehangolása és gazdasági teljesítményének tartós egymáshoz közelítése, valamint a gazdaságpolitikáknak az átfogó gazdaságpolitikai iránymutatásokkal való összeegyeztethetősége érdekében kísérje szoros figyelemmel a tagállamok és az Unió gazdasági fejlődését. (4) Az EUMSZ 126. cikkének megfelelően a tagállamok kerülik a túlzott költségvetési hiányt. (5) Az EUMSZ 177. cikkének megfelelően az Európai Parlament és a Tanács meghatározza a környezetvédelmi projektekhez, illetve a közlekedési infrastruktúra területén a transzeurópai hálózatokra vonatkozó projektekhez pénzügyi hozzájárulást nyújtó Kohéziós Alap feladatait, elsődleges célkitűzéseit és megszervezését. (6) A gazdasági, társadalmi és területi kohézióról szóló 28. jegyzőkönyvben a tagállamok megállapodtak abban, hogy a Kohéziós Alap uniós pénzügyi hozzájárulásokat nyújt a környezetvédelem és a transzeurópai hálózatok terén megvalósuló projektekhez azokban a tagállamokban, amelyekben az egy főre jutó GNP az uniós átlag 90 %-ánál alacsonyabb, és amelyek rendelkeznek az EUMSZ 126. cikkében a gazdasági konvergenciára meghatározott feltételek teljesítésére irányuló programmal. (7) Az 1084/2006/EK rendelet 4. cikke meghatározza a Kohéziós Alapból nyújtandó támogatás feltételeit, és előírja, hogy az alapból nyújtandó támogatás az EUMSZ 126. cikkében[6] említett túlzott költségvetési hiány elkerülésétől függ. (8) A Tanács 2004. július 5-én a 104. cikk (6) bekezdése alapján határozatot hozott, amelyben megállapította, hogy Magyarországon túlzott hiány áll fenn, és az említett napon első ajánlást tett közzé a 104. cikk (7) bekezdése alapján. A Tanács 2009. július 7-én a Szerződés 126. cikke (7) bekezdésének megfelelően elfogadta legutóbbi ajánlását a Magyarországon fennálló túlzott költségvetési hiány legkésőbb 2011-ig történő megszüntetéséről. Az ajánlásban mindenekelőtt az szerepel, hogy Magyarország a GDP 3,9 %-át jelentő hiánycél tiszteletben tartása érdekében elfogadott és bejelentett korrekciós intézkedések következetes végrehajtásával állítsa meg 2009-ben a költségvetési egyenleg romlását. Emellett az ajánlás azt is tartalmazta, hogy 2010-től Magyarország következetesen hajtsa végre a szükséges konszolidációs intézkedéseket a strukturális hiány további csökkentése és az államháztartási hiány újbóli visszaszorítása érdekében, úgy, hogy az államháztartás tartós javításának biztosításához növekvő mértékben támaszkodjon strukturális intézkedésekre. A javaslat szerint továbbá Magyarországnak ismertetnie kellett és el kellett fogadnia azokat a kiegészítő konszolidációs intézkedéseket, amelyek ahhoz szükségesek, hogy 2011-re kiigazítsa a túlzott hiányt, és biztosítsa, hogy a költségvetési erőfeszítések 2010-ben és 2011-ben összességében legalább a GDP 0,5 %-át tegyék ki. Végezetül az is az ajánlások között szerepelt, hogy a bruttó államadósság arányát stabil csökkenő pályára kell állítani. (9) Az EUMSZ 126. cikke (8) bekezdésének megfelelően a Tanács 2012. január 24-én határozatot fogadott el, amelyben megállapította, hogy Magyarország nem tett eredményes intézkedéseket a 2009. július 7-i tanácsi ajánlást követően. A határozat rámutat arra, hogy bár Magyarország 2011-ben hivatalosan betartotta a GDP 3 %-ában meghatározott referenciaértéket, ez nem strukturális és fenntartható módon történő kiigazításon alapul. A 2011. évi költségvetési többlet számottevő, a GDP több mint 10 %-át kitevő egyszeri bevételekből származik, miközben 2010-ben és 2011-ben összesen a GDP 2,75%-át jelentő strukturális romlás következett be, holott az ajánlások összesen a GDP 0,5 %-át jelentő költségvetési javulást írtak elő. Emellett, bár a hatóságok 2012-ben jelentős strukturális intézkedéseket kívánnak végrehajtani annak érdekében, hogy a GDP 2,6 %-ára csökkentsék a strukturális hiányt, a GDP 3 %-ában meghatározott referenciaérték betartása ismét csak a GDP közel 1 %-át kitevő egyszeri intézkedéseknek lenne köszönhető. Végül az előrejelzések szerint mutatták, hogy 2013-ban a hiány (a GDP 3,25%-a) várhatóan újra meghaladja az EUMSZ-ben megállapított referenciaértéket, még a Bizottság szolgálatainak 2011. őszi előrejelzése óta bejelentett kiegészítő intézkedések figyelembevételével is. A 2013. évi magasabb hiány-előrejelzés főként azzal függ össze, hogy a terveknek megfelelően az ideiglenes, egyszeri intézkedések fokozatosan megszűnnek, ugyanakkor viszont nem minden tervezett strukturális reformot határoztak meg kellő részletességgel. Összességében a Tanács azt a következtetést vonta le, hogy a magyar hatóságok nem tettek megfelelő intézkedéseket az EUMSZ 126. cikkének (7) bekezdése szerinti, 2009. július 7-i tanácsi ajánlást követően. (10) Magyarország esetében tehát teljesült az 1084/2006/EK rendelet 4. cikke (1) bekezdésében meghatározott két feltétel. A Tanács ezért a Bizottság javaslatára 2013. január 1-jétől részlegesen vagy teljesen felfüggesztheti a Kohéziós Alap kötelezettségvállalásait. A Kohéziós Alap kötelezettségvállalásainak felfüggesztendő összegére vonatkozó határozat célja a felfüggesztés eredményes és arányos voltának biztosítása, egyúttal figyelembe véve az Európai Unió jelenlegi általános gazdasági helyzetét, valamint a Kohéziós Alap viszonylagos jelentőségét az érintett tagállam gazdasága szempontjából. Ezért az 1084/2006/EK rendelet 4. cikke (1) bekezdésének egy adott tagállam esetében történő első alkalmazása esetén az érintett összeget helyénvaló a Kohéziós Alap 2013-ra előirányzott támogatásainak 50 %-ában megállapítani, mely összeg ugyanakkor nem lépheti túl az érintett tagállam nominális GDP-jének (a Bizottság szolgálatai által becsült érték) 0,5 %-át. (11) A közlekedési és környezetvédelmi projektek, illetve a felfüggesztés időpontjáig tett kötelezettségvállalások végrehajtására ez nem lesz hatással, amennyiben haladéktalanul sor kerül a szükséges kiigazító intézkedésekre. A kötelezettségvállalási előirányzatok következő évtől hatályos felfüggesztése hosszabb ideig nem érinti a folyamatban lévő projektek végrehajtását, ami elegendő időt biztosít a hatóságok számára, hogy olyan intézkedéseket fogadjanak el, amelyek helyreállítják a fenntartható növekedéshez és munkahelyteremtéshez szükséges makrogazdasági és költségvetési feltételeket, ELFOGADTA EZT A HATÁROZATOT: 1. cikk A Kohéziós Alap Magyarország részére tett kötelezettségvállalásaiból 495 184 000 EUR-t (jelenlegi árakon) 2013. január 1-jétől fel kell függeszteni. 2. cikk Ennek a határozatnak Magyarország a címzettje. Kelt Brüsszelben, a Tanács részéről az elnök [1] Ez a bekezdés lépett a Szerződésnek az 1084/2006/EK rendelet 4. cikkében említett 104. cikke (7) bekezdésének helyébe. [2] Ez a bekezdés lépett a Szerződésnek az 1084/2006/EK rendelet 4. cikkében említett 104. cikke (8) bekezdésének helyébe. [3] HL C 139., 2006.6.14., 1. o. (20. pont). [4] A Bizottság javaslata: COM(2011) 398 végleges, 2011.6.29. (8. cikk). [5] HL L 210., 2006.7.31., 79. o. [6] Ez a cikk lépett a Szerződés 1084/2006/EK rendelet 4. cikkében említett 104. cikkének helyébe.